বিজ্ঞানের চিরায়ত দু’টি শাখা, ‘বিবর্তনীয় জীববিজ্ঞান’ (Evolutionary Biology) এবং ‘বৌদ্ধিক মনোবিজ্ঞানের’ (Cognitive Psychology) একত্রিতরূপ ‘বিবর্তনীয় মনোবিজ্ঞান’ (Evolutionary Psychology); যা প্রাচীন সমাজব্যবস্থা থেকে শুরু করে বর্তমান সভ্যতার বিভিন্ন উপকরণকে বিবর্তন এবং মনোবিজ্ঞানের আলোকে ব্যাখ্যা করে। ধর্ষণ, খুন, হিংসা প্রভৃতি প্রাণিগত বৈশিষ্ট্যকে পূর্বে সমাজ ও মনোবিজ্ঞানের দৃষ্টিকোণ থেকে ব্যাখ্যা করা হলেও, বর্তমানে এগুলো জীববিজ্ঞানের নির্মোহ দৃষ্টিতে আলোচনার দাবি রাখে। এই নিবন্ধে মূলত ‘ধর্ষণ’ নিয়ে আলোচনা করা হবে। ধর্ষণকে বায়োলজিক্যালি ব্যাখ্যা করার পূর্বে এটা স্মরণে রাখা জরুরি যে, ‘ধর্ষণ’-এর মতো জঘন্য অপরাধকে যদিও বা জেনেটিক্যালি ব্যাখ্যা করা সম্ভব হয়, তার অর্থ এই নয় যে, একজন অপরাধী এই বলে পার পেয়ে যাবে যে,- সে জেনেটিক্যালি নিয়ন্ত্রিত এবং সেজন্যেই এই অপরাধ তার দ্বারা সংঘটিত হয়েছে! মূলত আমরা ব্যাখ্যা করতে চাই, বর্তমান সমাজে ধর্ষণ আদৌ জেনেটিক্যালি নিয়ন্ত্রিত কি-না ?